tartuNLP/wikipedia-smugri-20251201 huggingface dataset:
Volkswagen Jetta II

Volkswagen Jetta II (Typ 16E) on Volkswagenin Jetta-mallin toinen sukupolvi, jota valmistettiin vuosina 1984–1992. Se on Golf II -mallin sedan-versio. Mallin seuraajaksi tuli Volkswagen Vento, jota myytiin kuitenkin edelleen Pohjois-Amerikassa Jetta-nimisenä.
Volkswagen Jetta II (1984–1992).
Toisen sukupolven Golfiin perustuva sedan-korinen Jetta esiteltiin alkuvuonna 1984. Edeltäjänsä tavoin se erosi Golfista neliskulmaisilla ajovaloillaan. Jettan 575-litrainen tavaratila oli luokkansa suurin. Malli oli saatavana kaksi- tai neliovisena.
Syksyllä 1987 malli sai muun muassa uuden etusäleikön. Lisäksi etusivuikkunoista poistettiin A-pilarin takana ollut ohut pystypalkki.
Toinen kasvojenkohotus tuli vuonna 1989, jolloin Jetta sai aiempaa suuremmat puskurit.
Abidjanin metro

Abidjanin metro () on rakenteilla oleva metrojärjestelmä Norsunluurannikon suurimmassa kaupungissa Abidjanissa. Metron rakennustyöt alkoivat marraskuussa 2017 ja järjestelmä on määrä avata liikenteelle vuonna 2022. Abidjanin metron toistaiseksi ainoan linjan pituus tulee olemaan 37,5 kilometriä ja sillä tulee olemaan yhteensä 20 asemaa, joista eteläisin palvelee Port Bouetin lentoasemaa. Myös toinen, itä-länsisuuntainen metrolinja on suunnitteilla. Järjestelmän päivittäiseksi käyttäjämääräksi vuonna 2022 arvioidaan noin 500 000 matkustajaa.
Ranskan valtion kokonaan rahoittaman metron rakennustöistä vastaavat ranskalaisen Bouyguesin tytäryhtiöt Bouygues Travaux Publics ja Colas Rail. Kalliiden tunnelien sijaan metro kulkee pääosin maan päällä ja paikoittain myös viadukteilla. Valmiin metron liikennöitsijänä toimii Keolis ja metrokalustosta vastaa puolestaan Alstom. Järjestelmän huippunopeus tulee olemaan 80 km/h.
Duki

Mauro Ezequiel Lombardo eli Duki  (s. 24. kesäkuuta 1996 Almagro, Argentiina) on argentiinalainen rap-artisti, laulaja-lauluntekijä ja muusikko.
Elämäkerta.
Duki kiinnostui rapista ja trap latinosta seitsemän vuoden ikäisenä. Hän kuunteli monenlaista musiikkia, mutta etenkin amerikkalaista räppiä, mikä vaikutti hänen tulevaisuuteensa. Hänen huomionsa kiinnittyi freestyleen rap-taistelun seuraamisen jälkeen ja hän aloitti vuonna 2013 kilpailut. Hänen menestyksensä alkoi hänen osallistuttuaan El Quinto Escalóniin, joka on yksi tunnetuimmista freestyle-kilpailuista Buenos Airesissa. Vuonna 2017 "Rip Duki" aloitti ensimmäisten trap latino -kappaleidensa kaupallisen tallentamisen allekirjoittamalla sopimuksen levy-yhtiön MUEVA RECORDS kanssa.
Miklós Jósika

Miklós Jósika (1794–1864), vapaaherra, oli unkarilainen kirjailija.
Jósika kuului vanhaan erdélyläiseen magnaattisukuun, jossa säilytettiin aikaisemman kansallisen itsenäisyyden muistoja. Hän palveli 1811–1818 keisarillisessa armeijassa upseerina ja kunnostautui Italian ja Ranskan sotaretkillä 1815. Sen jälkeen hän vetäytyi maatilalleen, jossa hän keskittyi kirjallisiin toimiin ja maatalouteen. Hän osallistui vuodesta 1832 alkaen poliittiseenkin elämään ja siirtyi 1840 Budapestiin. Hän oli Unkarin vallankumouksen aikana (1848–1849) jyrkimmän suunnan edustajia ja pakeni (kuolemaan tuomittuna) Világosin antautumisen jälkeen ulkomaille, jonne hän jäi asumaan loppuiäkseen (ensin Brysseliin, sitten Dresdeniin).
Jósika on unkarilaisen romaanikirjallisuuden varsinainen perustaja ja on tällä alalla luonut useita Unkarin kansalliskirjallisuudessa pysyviä teoksia. Jósika on Walter Scottin oppilas sekä aiheiden valintaan että esitystapaan nähden (”Unkarin Walter Scott”). Hän sijoittaa mielellään kertomuksensa romanttiseen, historian ja tarinoiden ylistämään Erdélyyn (eli Transilvaniaan), ja sen maineikkaiden sankarien, uljassydämisten ja kuumaveristen naisten ja kirjavasti vaihtelevan kansanelämän kuvauksessa hän saa lukijan huomiota ja vahvistaa hänen isänmaallisuuttaan. Teoksissaan Jósika kuvaa varsinkin naisen sielunelämää ja luontoa. Pääosan parhaista romaaneistaan Jósika kirjoitti ennen vapaussotaa. Myöhemmissä näkyy ranskalaisen sensaatioromaanin vaikutusta sekä liikatuotannon ja kiireen jälkiä: kolmessa vuosikymmenessä Jósika julkaisi 125 nidettä romaaneja ja novelleja.
Jósikan ensimmäinen romaani on "Abafi" (1836); muita merkittäviä ovat "Zólyomi" (1876), "Az utolsó Báthory" (’Viimeinen Báthory’ 1837), "A csehek Magyarországban" (’Tšekkiläiset Unkarissa’, 1839), "Zrinyi a költö" (’Zrinyi runoilija’, 1843) ja "Jósika István" (1847). Vuonna 1859 ilmestyivät 18 niteessä saksankieliset käännökset hänen vuoteen 1849 mennessä kirjoittamistaan romaaneista. Maanpaossa Jósika itsekin kirjoitti saksaksi muutamia teoksia.
Jovan Jovanović

Jovan Jovanović Zmaj, myös J̌ovan J̌ovanović-Zmaǰ (1833–1904), tavallisesti tunnettu nimellä Zmaj, oli serbialainen runoilija, ammatiltaan lääkäri. Hän perusti 1864 Budapestissä pilalehden "Zmaj" (’Lohikäärme’), jota nimeä hän sittemmin käytti kirjailijana. Jovanović on ollut serbien suosituimpia lyyrisiä runoilijoita. Hänen parhaat runokokoelmansa ovat "Djulići" (’Ruusuja’) ja " Djulići uveoci" (’Lakastuneita ruusuja’, 1872).
Johann Heinrich Jung

Johann Heinrich Jung, myös H. Jung-Stilling ja Heinrich Stilling, (1740–1817) oli saksalainen kirjailija. Hän oli köyhien vanhempien poika ja eli nuoruutensa erään pietistisen lahkon piirissä. Hän oli ensin sysienpolttaja, sitten räätäli, mutta saavutti itsekseen opiskelemalla sivistystä, työskenteli kotiopettajana, valmistui lääkäriksi, toimi maatalouden professorina, sen jälkeen taloustieteen ja kameraalitieteiden sekä viimein valtiotieteiden professorina.
Jungin tunnetuin kirjallinen työ on viisiosainen omaelämäkerrallinen teos "Heinrich Stillings Leben, eine wahrhafte Geschichte" (uudistettu painos 1806). Jung julkaisi myös pietistisiä ja mystiikkaan kallistuvia teoksia, kuten "Szenen aus dem Geisterreich" (1797) ja "Theorie der Geisterkunde" (1808), joissa hän pitää vainajien henkien seurustelua tässä maailmassa elävien ihmisolentojen kanssa varmana. Hänen viimeiset ikävuotensa katkeroituivat monista hyökkäyksistä hänen teoksiaan vastaan. Goethe kuvaa Jung-Stillingiä myönteisesti teoksessaan "Dichtung und Wahrheit".
Jaan Jung

Jaan Jung (1835–1900) oli virolainen kansakoulunopettaja ja itseoppinut arkeologi. Hän tutki Viron muinaismuistoja ja julkaisi Viron historiasta yhdeksänosaisen kirjoitussarjan "Kodu-maalt" (1874–1879), jossa on alkuperäistietojen lisäksi tietoja saksankielisistä lähteistä. Jung käänsi viroksi Henrik Lättiläisen latinankielisen Liivinmaan kronikan.
Jungin arkeologinen elämäntyö on koottu hänen pääteokseensa "Muinasaja teadus Eestlaste maalt" (I–II: 1898–1899; III: 1910), joka on ensimmäinen virolainen arkeologinen teos ja puutteistaan huolimatta merkittävä. Opettajantyöstään syrjään joutunut ja taloudellisiin vaikeuksiin julkaisukustannusten vuoksi ajautunut Jung kuoli ennenaikaisesti, ennen kuin hän ehti saada kaikkea aineistoaan julkaisukuntoon.
Ville Pesu

Ville Pesu (s. 10. joulukuuta 1995 Valkeala) on suomalainen pesäpalloilija. Pesun seura on Superpesistä pelaava Kouvolan Pallonlyöjät. Pesulla on sopimus Kouvolan Pallonlyöjien kanssa kaudesta 2020 ja optio kaudesta 2021. Hän pelaa sisäpelissä etenijänä ja ulkopelissä etukentällä. Pesu pelasi ensimmäisen kautensa Superpesiksessä kaudella 2019 ja saavutti heti SM-pronssin.
Ennen kauden 2020 alkua Pesu on pelannut urallaan 27 Superpesiksen runkosarjaottelua. Näissä hän on lyönyt neljä tavallista juoksua, tuonut 13 juoksua ja kerännyt 37 kärkilyöntiä. Lisäksi hän on pelannut yhden pudotuspeliottelun, jossa toi yhden juoksun.
Painin Euroopan-mestaruuskilpailut 1984

Vuoden 1984 painin Euroopan-mestaruuskilpailut järjestettiin 26.4.–2.5. Jönköpingissä, Ruotsissa. Ohjelmassa oli kymmenen painoluokkaa sekä kreikkalais-roomalaisessa painissa että vapaapainissa. Neuvostoliitto voitti 12 kultamitalia, kuusi molemmissa painimuodoissa, Bulgaria neljä, sekä Jugoslavia, Ruotsi ja Unkari kukin yhden. Vapaapainin yli 100-kiloisten sarjassa ei jaettu kultamitalia vaan molemmat loppuottelijat saivat hopeaa tultuaan ajetuksi matolta passiivisuuden vuoksi.
Kreikkalais-roomalainen paini.
Mitalistit.
Pistesijan suomalaisista saavuttivat 48 kg sarjassa Jukka-Pekka Tanner (5.), 68 kg sarjassa Jaakko Talvitie (5.), 74 kg sarjassa Jouko Salomäki (5. ja), 90 kg sarjassa Toni Hannula (5.)
Vapaapaini.
Mitalistit.
Pistesijan suomalaisista saavuttivat 68 kg sarjassa Jukka Rauhala (6.) ja 74 kg sarjassa Pekka Rauhala (4.)
Berkshiren piirikunta

Berkshiren piirikunta () on Yhdysvaltojen Massachusettsin osavaltiossa sijaitseva piirikunta. Sen väkiluku oli 124 944 vuonna 2019. Piirikunnan hallintokeskus on Pittsfieldin kaupunki. Piirikunta perustettiin 24. huhtikuuta 1761.
Savukosken lukio

Savukosken lukio on pieni Lapin maakunnan Savukosken kirkonkylän koulukeskuksessa toimiva lukio. Se on oppilasmäärältään Suomen pienimpiä; vuonna 2018 lukiota kävi vain 12 oppilasta. Lukion kanssa samassa rakennuksessa toimii Korvatunturin koulu (luokka-asteiden 0-9 yhtenäiskoulu) ja samasta pihapiiristä löytyy myös Savukosken kirjasto.
Savukosken lukio on pärjännyt useassa oppilaiden osaamisen kehittymistä mittaavassa lukiovertailuissa hyvin. Koulu sijoittui STT:n kevään 2020 lukiovertailussa viidenneksi Suomen pienten, alle 50 ylioppilaskokelaan lukioiden ryhmässä. Tulos perustui vain kahden keväällä 2020 valmistuneen ylioppilaan opintomenestykseen. Osaltaan tulos kuvastaa lukio-opetuksen hyvää tasoa. Tässä lukiovertailussa mitataan osaamisen kehittymistä tarkastelemalla oppilaiden ylioppilaskirjoitusten arvosanoja verrattuna lukion sisäänpääsykeskiarvoihin kolme vuotta aiemmin. Verrattaessa lukiosta valmistuneiden ylioppilasarvosanoja absoluuttisella asteikolla, on lukion sijoitus on pienestä oppilasmääerästä johtuen vaihdellut paljon. Lukio on kuitenkin sijoittunut useana vuotena valtakunnallisesti Lapin parhaimpien lukioiden joukkoon.
Seki (Gifu)

Seki () on Japanin kaupunki Honshūn saarella Chūbun tai Tōkain alueella Gifun prefektuurissa. Se sijaitsee sisämaassa prefektuurin keskiosassa Nagarajoen ja sen sivujokien varrella. Kuntaliitosten myötä kaupungin alue on U-kirjaimen muotoinen ja ulottuu pitkälle koilliseen ja luoteeseen, jossa se rajautuu Fukuin prefektuuriin. Sekissä on 87 802 asukasta (toukokuussa 2020) ja sen pinta-ala on 472,33 neliökilometriä.
Seki on vanhastaan kuuluisa metalliterien, erityisesti miekkojen valmistuksesta. Niiden tuotanto alkoi jo Kamakura-kaudella ja saavutti huippunsa 1500-luvulla Sengoku-kaudella. Sittemmin Meiji-restauraation jälkeen metalliterien valmistus on laajentunut käsittämään saksia, parranajoteriä, keittiöveitsiä ja länsimaisia ruokailuvälineitä. Kaupunkiin on sijoittunut myös tekstiiliteollisuutta ja autoteollisuuden liitännäisteollisuutta. Vuoristoalueilla metsätalous on tärkeä elinkeino. Kaupungissa viljellään myös riisiä, teetä, siitakesieniä, vihanneksia ja hedelmiä. Kaupunkioikeudet osana Japanin nykyistä kunnallishallintoa Sekille myönnettiin vuonna 1950. Kaupunki laajeni huomattavasti vuonna 2005, kun siihen liitettiin Mugegawan ja Mugin maaseutukaupungit sekä Horadon, Itadorin ja Kaminohon kyläkunnat.
Sekin rakennettuun kulttuuriperintöön kuuluvat esimerkiksi Shinchōkoku-jin ja Sōkyū-jin buddhalaiset temppelit sekä Kasuga-jinjan šintolainen pyhäkkö. Kaupunkia palvelee Nagaragawa-rautatien Etsumi-nan-linja.
Armas Ruusuvuori

Armas Aleksanteri Ruusuvuori (31. toukokuuta 1895 Janakkala – 19. maaliskuuta 1966 Helsinki) oli suomalainen everstiluutnantti joka toimi jatkosodan aikana Sotilaspoikien komentajana.
Ruusuvuori pääsi ylioppilaaksi Riihimäen yhteiskoulusta ja hän oli sitten jonkin aikaa lennätinlaitoksen palveluksessa. Vuonna 1918 hän meni armeijan palvelukseen ja oli nuorempana upseerina Pohjois-Savon rykmentissä. Ruusuvuori suoritti aktiiviupseerikurssin Kadettikoulussa 1920 ja suojeluskuntakomentajakurssin 1931. Ruusuvuori siirtyi suojeluskuntajärjestön palvelukseen 1926 ja hän oli aluepäällikkönä Sortavalan suojeluskuntapiirin Parikkalan alueella, Suojärvellä ja Sortavalan kaupungissa. Hän oli sitten sotilasohjaajana Joensuun suojeluskuntapiirissä vuodesta 1935 alkaen.
Talvisodan Ruusuvuori oli pataljoonan ja taisteluosaston komentajana Laatokan Karjalassa. Vuonna 1940 hän sai siirron suojeluskuntien yliesikuntaan, ja hänet määrättiin Sotilaspojat-järjestön komentajaksi. 
Sotien jälkeen Ruusuvuori erosi armeijan palveluksesta ja jatkoi siviilissä Outokumpu Oy:n pääkonttorin tilasto-osastolla vuosina 1949-1960 eläkkeelle siirtymiseensä asti.
Armas Ruusuvuori oli naimisissa Aune Tellervo Hämäläisen kanssa. Heidän poikansa oli arkkitehti Aarno Ruusuvuori.
Vjažištše (järvi Pihkovan alueella)

Vjažištše () on järvi Luoteis-Venäjällä Pihkovan alueen Outovan piirissä.
Maantietoa.
Järvi on 1,0 kilometriä pitkä, 0,5 kilometriä leveä ja sen pinta-ala on 32 hehtaaria. Se sijaitsee suoalueen itäpuolella ja sen omatkin rannat ovat ilmakuvista päätellen metsäisiä eteläosia lukuun ottamatta rämettä tai avosuota. Sen keskisyvyys on 1,3 metriä ja parhaimmillaan se on 2,3 metriä syvä. Järvi sijaitsee kaksi kilometriä Jammin () kirkonkylästä etelään ja 500 metrin päässä sen itäpuolelta ohittavalta ja Jammin kautta kulkevalta maantieltä 58K-096. Järvi on autio eikä sinne tule tietä.
Luontoarvoja.
Järvessä elää ainakin hauki, särki, ahven, kiiski, ruutana, mutakala, lahna, pasuri ja sorva. Jokirapua on esiintynyt heikosti eikä sitä ole enää tavattu vuoden 1997 jälkeen. Sillä on mutapohja ja sen rannikot ovat hiekkarantoja siellä, missä suo ei ole levittänyt hetteikköjä rantaveden peittoon. Etelärannoilla makaa järvessä veteen kaatuneita puunrunkoja ja järvellä voi kellua hetteiköistä irronneita turvelauttoja. Järvessä esiintyy toisinaan kalakuolemia.
Vesistösuhteita.
Vjažištše sijaitsee Želtšan valuma-alueella ja sen laskujoki Osnitsa on Želtšan sivujoki. Želtša laskee Peipsijärveen, jonka alue muodostaa Narvanjoen vesistöalueen keskiosan. Peipsijärven laskujoki Narvanjoki jatkaa pohjoiseen päin ja laskee lopuksi Suomenlahteen. Järven valuma-alueen koko on 31,5 neliökilometriä, mikä johtuu Brankasta () ja muista suo-ojien haaroista, jotka hakevat vettä monelta suolta ja järviltä. Valuma-alueen järviä ovat esimerkiksi Brannojen järvet ja Kolpino (). Vjažištšen laskujoki on Osnitsa (), joka yhtyy Želtšaan kolmen kilometrin päässä Jammin kylässä.
Puolustaja (veistos)

Puolustaja on Johannes Haapasalon vuonna 1908 valmistunut pronssiveistos, joka sijaitsee Raahen Härkätorilla. Teoksessa on alaston, polvistuneena kyyristynyt mies, joka suojaa vasemmalla kädellään ja kämmenellään päätään ja pitelee oikeassa kourassaan, taakse ojennetussa kädessä olevaa kiveä. 
Taustaa.
Mikkelistä kotoisin oleva Johannes Haapasalo oli alkuperäiseltä nimeltään Kääriäinen. Opiskellessaan Helsingissä hän osallistui armeijan kutsuntalakkoihin, joilla vastustettiin Suomen russifikaatiota. Välttääkseen kutsunnat Venäjän armeijaan hän muutti nimensä Haapasaloksi, mutta joutui kieltäytymisensä takia keskeyttämään opintonsa ja pakenemaan ulkomaille. Hän opiskeli aluksi Kööpenhaminan taideakatemiassa ja sitten Académie Colarossissa Pariisissa. Vuonna 1906 Haapasaalo opiskeli myös Aguste Rodinin oppilaana. "Puolustaja" teos valmistui vuonna 1908.
Sen jälkeen Haapasalo muutti Helsinkiin. Hän matkusti vielä vuonna 1911 vuodeksi opiskelemaan Brysseliin saatuaan kutsun Brysselin Salongin ja Pariisin Union Internationale des Beaux-Arts et des Lettres'n jäseneksi. "Puolustaja" oli esillä bäyttelyssä Brysselissa, mutta teosta ei saatu kuljetettua näyttelyn jälkeen Suomeen, joten se haudattiin Belgiassa hiekkaan suojaksi ensimmäiseltä maailmansodalta. 
Vahingoittumattomana säilynyt teos kuljetettiin sodan jälkeen Suomeen, jossa sen osti vuorineuvos John Grundström, jota Raahessa kutsuttiin Sokeri-Jussiksi. Raahessa syntynyt Grundström lahjoitti "Puolustajan" Raahen kaupungille. Lahjoitukseen liittyi ehto, että kaupunki sijoittaa patsaan Härkätorille hänen talojensa kohdalle ja että kaupunki sitoutuu lyhyessä ajassa rakentamaan ja muuttamaan luonnontilassa olleen Härkätorin puistoksi. 
Ympäristö.
Lehtori Emil Koskinen suunnitteli Härkätorin puiston pohjapiirroksen ja asemakaavan käytävineen. Alue muutettiin puistoksi 1936 – 1938. "Puolustaja" paljastettiin Raahessa vuonna 1946 sembramäntyjen ja siperankuusten ympäröimällä aukiolla.
Josef Jungmann

Josef Jungmann (1773–1847) oli tšekkiläinen kielentutkija ja kirjailija. Hän oli maaorjan poika. Hän harjoitti Prahan yliopistossa filosofian ja lakitieteen opintoja, aloitti 1799 lukionopettajana Leitmeritzissä ja 1815 Prahassa. Hän on Josef Dobrovskýn aloittaman kansallisen työn jatkaja, kirjakielen ja tšekinkielisen kirjallisuuden huomattavimpia uudistajia.
Laajalti sivistyneenä miehenä, joka oli saanut henkisen kasvatuksensa Voltairen ja muiden valistusfilosofien kirjoista, Jungmann vaati, että tšekkiläisen kirjallisuuden tuli tyydyttää korkeampiakin tarpeita kuin vain kansansivistyksen alkeita. Sitä varten hän käänsi äidinkielelleen eurooppalaisen kirjallisuuden parhaimpia teoksia ja kehitti tšekin kirjakieltä lainaamalla toisista slaavilaisista kielistä ja sepittämällä itse uusia sanoja. 
Jungmannin käännös John Miltonin "Kadotetusta paratiisista" (1811) ja Chateaubriandin "Atalasta" (1805) ja Goethen "Herman ja Doroteasta" (1841) olivat kauan tšekin kirjakielen mallina. Vakaannuttaakseen kirjakieltä hän julkaisi runous- ja tyyliopin ynnä siihen kuuluvan lukukirjan "Slovesnost", 1820).
Jungmannin pääteos on kuitenkin laaja tšekkiläis-saksalainen sanakirja ("Slovník jazyka českého", 1835–1839). Tärkeä aikoinaan oli myöskin hänen tšekin kielen ja kirjallisuuden historiansa. Yhdessä Jan Svatopluk Preslin kanssa hän 1821 perusti ensimmäisen tšekinkielisen tieteellisen aikakauskirjan "Krok".
Vuonna 1818 Jungmann oli mukana perustamassa Böömiläistä museota ja 1830 hän yhdessä František Palackýn kanssa perusti sen yhteyteen "Matice česká" -nimisen seuran. Näiden laitosten tehtävät tšekkiläisten sivistyselämässä ovat olleet melkein samat kuin Suomalaisen Kirjallisuuden Seuran Suomessa. Jungmannin muistelmat julkaistiin 1871. Hänen pienemmät teoksensa ilmestyivät koottuina 1869–1873. Hänelle pystytettiin 1878 muistopatsas Prahaan.
Ride (Twenty One Pilotsin kappale)

Ride on yhdysvaltalaisen muusikkoduon Twenty One Pilotsin musiikkikappale. Sen julkaisi Fueled By Ramen heidän neljännen, Blurryface-studioalbumin viidentenä singlenä 12. huhtikuuta 2016. Kappale julkaistiin alun perin promosinglenä YouTuben välityksellä 11. toukokuuta 2015. Kappaleen on sanoittanut Tyler Joseph ja sen tuotti Ricky Reed. Kappaleen musiikkivideon ohjasi Reel Bear Media ja se julkaistiin duon YouTube-kanavalla vuorokausi promosinglen julkaisun jälkeen. Videolla nähdään duon jäsenet Joseph sekä Josh Dun esiintymässä keskellä metsää, vuorokauden vaihtuessa yön ja päivän välillä muutamaan kertaan heidän ympärillään videon aikana.
"Ride" menestyi kaupallisesti parhaiten duon kotimaassa Yhdysvalloissa, jossa se pääsi Billboard Hot 100-listan sijalle 5. Kappale pääsi singlelistan kymmenen parhaan joukkoon myös Belgiassa (Vallonia), Itävallassa, Meksikossa, Tšekissä ja Uudessa-Seelannissa. Lisäksi se on myynyt Italiassa kolminkertaista, Kanadassa viisinkertaista ja Yhdysvalloissa jopa kuusinkertaista platinaa. Duo on esittänyt kappaleen livenä muun muassa Comerica Theatressa Arizonan Downtown Phoenixissä sekä Montrealin Centre Bellissä.
Heavydirtysoul

Heavydirtysoul on yhdysvaltalaisen musiikkiduon Twenty One Pilotsin musiikkikappale. Sen julkaisi Fueled by Ramen heidän neljännen, Blurryface-studioalbumin kuudentena ja viimeisenä singlenä 9. joulukuuta 2016. Kappaleen on sanoittanut Tyler Joseph ja sen tuotti Ricky Reed. Jotkut kappaleen sanoista on otettu suoraan Tyler Josephin "Street Poetrysta", jonka hän julkaisi Rock Soundin virallisella YouTube-kanavalla 27. elokuuta 2013. Kappaleen musiikkivideon ohjasi Andrew Donoho ja se julkaistiin 3. helmikuuta 2017. Video kuvattiin duon kotikaupungissa, Ohion Columbuksessa.
"Heavydirtysoul" oli kaupallisesti huono menestys, sen päästyä singlelistalle ainoastaan Belgiassa (Flanderi). Lisäksi kappale pääsi duon kotimaassa Yhdysvalloissa muutamalle Billboardin rock-painotteiselle musiikkilistalle.
Dark Warrior

Dark Warrior on Century Electronics vuonna 1981 julkaisema kolikkopeli, jossa ammutaan aluksella ylhäällä olevia alieneita. Lisäksi pitää suojella polttoainetankkeja vihollisilta. Pelissä on myös puhetta, mikä on epätavallisista tuon ajan peleille. Pelin äänenlaatu ei ole kovin korkea. Pelin tehnyt yritys teki 20 eri arcade-pelikonetta, kuten esimerkiksi Voyager ja Cosmos.
Never Be like You

Never Be like You on australialaismuusikko Flumen musiikkikappale, jolla vierailee myös kanadalaislaulaja Kai. Sen julkaisi Future Classic Flumen toisen, Skin-studioalbumin johdantosinglenä 16. tammikuuta 2016. Kappaleen ovat sekä sanoittaneet että tuottaneet Flume, Kai ja Geoffrey Patrick Earley. Kappaleen musiikkivideon ohjasi Clemens Habicht ja se julkaistiin Flumen YouTube-kanavalla 14. helmikuuta 2016.
"Never Be like You" oli kaupallisesti kohtalainen menestys sen päästyä singlelistan viidenkymmenen parhaan joukkoon kahdessatoista eri valtiossa, kuten Australiassa, Belgiassa, Kanadassa, Unkarissa, Slovakiassa ja Yhdysvalloissa. Lisäksi kappale on myynyt Kanadassa, Uudessa-Seelannissa sekä Yhdysvalloissa kaksinkertaista ja Australiassa jopa seitsemänkertaista platinaa.
Go生

Go生 (RR: "Gosaeng;" ) on eteläkorealaisen Stray Kidsin ensimmäinen kokomittainen studioalbumi. Albumin julkaisi JYP Entertainment digitaalisena ja fyysisenä versiona 17. kesäkuuta 2020. Albumi julkaistiin samaan aikaan kuin sen nimikkosingle ”God’s Menu”. 
Albumista julkaistiin uudelleenjulkaisu In生 (RR: "Insaeng;" ) yhdessä sen nimikkosinglen ”Back Door” kanssa 14. syyskuuta 2020.
Tausta ja julkaisu.
Yhtye ilmoitti Twitter-tilillään 27. toukokuuta 2020, että se tulisi julkaisemaan ensimmäisen studioalbuminsa saman vuoden kesäkuussa. Yhtye myös ilmoitti, että tuottamisesta vastaisi 3racha.
Albumin nimi "Gosaeng" () koreaksi tarkoittaa vastoinkäymistä, ja se toimii yhtenä albumin pääteemana. Englanninkielinen nimi "Go Live" viittaa yhtyeen haluun mennä eteenpäin ja elää ilman esteitä. Yhtye kuvaili, että albumi oli kokeilu eri genrejä, muun muassa trappia, hip hoppia ja EDM:ää.
Vastaanotto.
Go生 sijoittui julkaisunsa jälkeen Gaonin albumilistan listaykköseksi. Se myös pääsi Gaonin kuukausilistalle viidenneksi, sillä se myi 243 462 kappaletta, tehden sitä myös Stray Kidsin myydyimmän julkaisun. Saman vuoden elokuussa albumi sai Gaonilta sertifikaatin platinan myynnistä, sillä albumi myi yli 250 000 kappaletta.
Kai (kanadalainen laulaja)

Kai (oik. Alessia De Gasperis-Brigante, s. 17. maaliskuuta 1990 Toronto, Ontario, Kanada) on kanadalainen laulaja-lauluntekijä. Hänet tunnetaan lukuisista yhteisistä esiintymisistään eri artistien kappaleilla kuten Flumen "Never Be like Youlla", Diplon "Revolutionilla", sekä Grammy-palkinnon voittaneella Jack Ün albumilla mukanaolevalla kappaleella "Mind". Kai julkaisi ensimmäisen EP-levynsä nimeltään "11:11" vuonna 2011, jolta julkaistiin myös hänen debyyttisinglensä "I Choose Me" jota on käytetty säännöllisesti First Choice Haircuttersin mainoksissa.
Kai on oman kertomansa mukaan ottanut toiminimensä Japanin kielestä, jossa sana "kai" tarkoittaa "muutosta". Hän kokee olevansa jotain uutta musiikissa sekä haluaa vain "jakaa omia tarinoitaan faneilleen ja niille ketkä ovat kuulolla". Kai on jo edesmenneen kanadanitalialaisen miljonäärin Alfredo De Gasperisin lapsenlapsi.
Diskografia.
Singlet.
Vierailevana artistina
Valsot

Valsot on kunta itäisimmässä Sveitsissä Graubündenin kantonissa. Siellä on runsaat 800 vakinaista asukasta.
Historiaa.
Valsotin kunta perustettiin 1.1.2013, jolloin Ramosch ja Tschlin yhdistyivät.
Sijainti.
Valsot sijaitsee Innjoen laaksossa, Ala-Engadinissa. Laakson eteläpuolella kohoavat Reettisiin Alppeihin kuuluvat Sesvennavuoret ja pohjoispuolella Silvrettavuoret. Valsot rajoittuu idässä Italian Etelä-Tiroliin ja Itävallan Tiroliin, pohjoisessa sveitsiläiseen Samnaunin kuntaan ja Tiroliin sekä lännessä Sveitsin Scuoliin. Valsot jakaantuu kahteen maantieteelliseen alueeseen: pääosa on Innjoen varrella ja pienempi osa, Val Fenga (retoromaania, ), sijaitsee lännessä rajoittuen Scuoliin ja Tiroliin.
Valsot on varsin vuoristoinen kunta. Sen alimmat osat ovat noin kilometrin korkeudessa ja korkeimmat vuorenhuiput kohoavat yli kolmeen kilometriin. Kunnan korkein vuori on Piz Fenga (retoromaania, ), jonka huippu on 3 398 metrin korkeudessa.
Liikenne.
Inniä seuraileva valtatie 27 St. Moritzista Itävallan-rajalle kulkee Valsotin poikki. Valtatieltä erkanee maantie Val Sampuoirin kautta Samnauhun.
Verovapaa-alue.
Valsotin Val Sampuoirin alue ja koko naapurikunta Samnaun ovat verovapaita alueita, joissa myytävien tavaroiden arvonlisävero on 0 %. Val Sampuoirissa on pieni ostoskeskus ja bensiiniasema.
Maailmantappi ja Tikkari-Tiina

Maailmantappi ja Tikkari-Tiina on vuonna 2001 kustannettu ja painettu Kari Levolan kirjoittama lastenkirja.
Juoni.
Maailmantappi on poika, joka on kesän hoidossa kalabaarin pitäjällä. Monenlaista väkeä siellä käy ja Maailmantappi keksii heistä runoja. Jälkiruoaksi saa aakkostikkareita, joiden avulla voi vaikka opetella lukemaan.
Rosetta (kaupunki)

Rosetta () on kaupunki Egyptissä Niilin suistossa lähellä Välimeren rannikkoa. Se tunnettiin aikanaan merkittävänä kauppasatamana ja antoi nimen sen läheltä löydetylle Rosettan kivelle. Nykyisin se on kuitenkin pikkukaupunki, jonka asukasluku vuonna 2006 oli 68 947.
Maantiede.
Rosetta sijaitsee Ala-Egyptiissä Niilin suistolla Niilin läntisen eli Rosettan suuhaaran varrella noin 13 kilometriä Välimeren rannikolta ja 56 kilometriä Aleksandrian kaupungista koilliseen. Alue kuuluu Al-Buhairan kuvernoraattiin.
Historia.
Ennen nykyisen Rosettan perustamista sen lähellä sijaitsi vanhempi kreikkalaisella nimellään tunnettu Bolbitinen kaupunki. Historialliset lähteet puhuvat ainoastaan Bolbitinesta aina 700-luvulle saakka. Rosetta ilmestyy historiankirjoihin vasta vuonna 750, jolloin paikallisten kotpien sanotaan kapinoineen kalifi Marwan II:ta vastaan. Al-Yakubi mainitsee Rosettan sataman vuonna 891 tai 892. Fatimidien yrittäessä valloittaa Egyptiä vuonna 920 heidän laivastonsa yritti purjehtia ylös Rosettajokea, mutta abbasidien laivasto esti heidän aikeensa.
Fatimidien sittemmin noustua kuitenkin valtaan Egyptissä toteutettiin mahdollisesti 1000-luvulla hallinneen al-Mustansirin valtakaudella hallinnollinen uudistus, jonka myötä Rosettasta tehtiin oma maakuntansa. Al-Idrisi mainitsee Rosettan olevan kauppa- ja kalasatama. Mahdollisesti sen kautta perittiin myös tulleja. Kaupunki alkoi kuitenkin kukoistaa vasta osmanien valloitettua Egyptin vuonna 1517. Aleksandria taantui Euroopan kanssa käydyn kaupan vähennyttyä, mutta Rosetta alkoi kasvaa kaupalla kohti Istanbulia. Myöhemmin sen kautta kulki myös Aleksandrian ja Kairon välistä kauppaa. Satamaa ruopattiin ja joen suulle rakennettiin kaksi linnoitusta sitä suojelemaan. Rosetta hallitsi lähes yksinoikeudella kauppaa Niilin suiston riisillä. Taloudellisen kasvun myötä kaupunkiin rakennettiin esimerkiksi moskeijoita, sekä ortodoksisia ja koptilaisia kirkkoja.
Egypti ajautui sekasortoon 1700-luvun lopulla muodollisesti osmanien alaisten mamelukki-beiden. ryöstelyjen, mellakoiden, nälänhädän ja kulkutautien takia. Tästä kärsivät esimerkiksi rannikon kauppakaupungit, kuten Rosetta ja Damietta. Napoléon Bonaparten johtamat ranskalaiset nousivat maihin Egyptissä vuonna 1798 ja miehittivät maata vuoteen 1801 saakka. Eräs ranskalaisen armeijan upseereista löysi vuonna 1799 niin sanotun Rosettan kiven, jota Jean-François Champollion käytti purkamaan hieroglyfien merkityksen. Ranskalaismiehityksen jälkeen Egyptin hallitsija Muhammad Ali rakennutti kanavan Niilin ja Aleksandrian välille. Kauppaliikenne ohitti näin Rosettan, joka taantui lähinnä pieneksi kalasatamaksi.
Britit kärsivät tappion Muhammad Alin joukkoja vastaan Rosettan lähellä vuonna 1807.
Talous ja liikenne.
Rosettan kautta kulkee edelleen jonkin verran rannikolla käytävää kauppaa, minkä lisäksi paikalliset harjoittavat kalastusta. Kaupungissa on myös jonkin verran teollisuutta, kuten riisinjauhatusta ja kalastukseen liittyvää toimintaa. Kaupungista on maantie ja rautatieyhdeydet Aleksandriaan ja Damanhuriin.
Väestö.
Rosettan väkiluku oli vuonna 2006 yhteensä 68 947. Vuonna 1970 vastaava lukema oli 36 711 ja vuonna 1907 16 660.
Human (Rag’n’Bone Manin kappale)

Human on brittiläisen laulajan-lauluntekijän Rag’n’Bone Manin musiikkikappale. Sen julkaisivat Sony Music Entertainment ja Columbia Records hänen ensimmäisen, kappaleen nimeä kantavan studioalbuminsa toisena singlenä 21. heinäkuuta 2016. Kappaleen ovat sanoittaneet Rag’n’Bone Man sekä Jamie Hartman ja sen tuotannosta vastasi Two Inch Punch. Kappaleen musiikkivideon ohjasi Charlie Robins ja se julkaistiin singlen julkaisupäivänä.
"Human" oli kaupallisesti valtava menestys, sen päästyä singlelistan kärkeen kymmenessä eri valtiossa kuten Islannissa, Itävallassa, Saksassa, Skotlannissa ja Sveitsissä. Lisäksi se on myynyt Italiassa nelinkertaista ja Sveitsissä viisinkertaista platinaa.
Ronja ryövärintytär (elokuva)

Ronja ryövärintytär on ruotsalainen elokuva, joka sai ensi-iltansa 14. joulukuuta 1984. Elokuva perustuu samannimiseen Astrid Lindgrenin kirjaan.
Skin (Rag’n’Bone Manin kappale)

Skin on brittiläisen laulajan-lauluntekijän Rag’n’Bone Manin musiikkikappale. Sen julkaisi Columbia Records hänen ensimmäisen, Human-studioalbumin kolmantena singlenä 26. tammikuuta 2017. Kappaleen ovat sanoittaneet Rag'n'Bone Man, Jonny Coffer, Jamie Scott, Mike Needle sekä Dan Bryer, joista Coffer myös tuotti sen. Kappaleen musiikkivideon ohjasi Greg Davenport ja se julkaistiin Rag’n’Bone Manin vevo-kanavalla 25. maaliskuuta 2017. Videolla nähdään nuori poika, joka on kävelemässä läpi hylätyn kylän etsiäkseen suojaa. Pojan uskotaan olevan viimeinen elossaoleva poika koko maapallolla.
"Skin" oli kaupallisesti kohtalainen menestys, sen päästyä singlelistan kymmenen parhaan joukkoon Belgiassa (Vallonia), Islannissa, Itävallassa, Ranskassa, Saksassa, Skotlannissa, Sloveniassa ja Sveitsissä. Lisäksi kappale on myynyt Isossa-Britanniassa sekä Puolassa yksinkertaista ja Sveitsissä kaksinkertaista platinaa. Ranskassa kappale on myynyt jopa timanttia.
Lyijybromidi

Lyijybromidi (PbBr2) on lyijy- ja bromidi-ionien muodostama epäorgaaninen ioniyhdiste. Yhdistettä voidaan käyttää katalyyttinä polymeroinneissa, polymeerien palonestoaineena ja valokuvausreagenssina. 
Ominaisuudet.
Huoneenlämpötilassa lyijybromidi on valkoista kiteistä ainetta. Sen alkeiskoppi on ortorombinen. Yhdiste liukenee vain vähäisessä määrin veteen ja liukoisuus on suurempi kuumaan kuin kylmään veteen. Lyijybromidi liukenee ammoniakki- ja bromidiliuoksiin, koska se muodostaa komplekseja. Valon vaikutuksesta yhdiste hajoaa hitaasti lyijyksi ja bromiksi. Aine on myrkyllistä. 
Valmistus ja käyttö.
Lyijybromidia valmistetaan neutraloimalla lyijyoksidia tai -karbonaattia vetybromidilla. Toinen menetelmä on saostaa veteen liukoisten lyijysuolojen liuoksista bromidien avulla. 
PbO + 2 HBr → PbBr2 + H2O
Pb(NO3)2(aq) + 2 Br-(aq) → PbBr2(s) + NO3-(aq)
Lyijybromidia käytetään katalyyttinä valmistettaessa polyakryyliamidia valokemiallisella polymerointimenetelmällä akryyliamidista ja polyestereiden valmistuksessa. Sitä voidaan lisätä paloa estäväksi täyteaineeksi polypropeeniin, polystyreeniin ja ABS-muoviin. Lyijybromidi voidaan käyttää apuaineena alumiinin hitsauksessa.
Lyijybromidi ympäristömyrkkynä.
Lyijybromidia syntyi aikaisemmin autojen moottoreissa, kun tetraetyylilyijyä lisättiin bensiiniin nakutuksen estämiseksi eli oktaaniluvun kohottamiseksi. Jotta tetraetyylilyijyn hajotessa vapautuva lyijypöly ja mahdollisesti syntyvä lyijyoksidi eivät tukkineet ja täyttäneet moottorin sylintereitä, lisättiin bensiiniin myös 1,2-dibromietaania, joka on halogenoitu hiilivety. Kun se paloi, siitä vapautunut bromi yhtyi lyijyn kanssa helposti haihtuvaksi lyijybromidiksi, joka poistui moottorista pakokaasun mukana. Täten lyijybromidia levisi laajalti ympäristöön. Koska se kuitenkin on vaarallinen ympäristömyrkky, lyijy-yhdisteiden käytöstä bensiinin lisäaineena on nykyisin luovuttu.
Dubno (järvi Pihkovan alueella)

Dubno () on järvi Luoteis-Venäjällä Pihkovan alueen Outovan piirissä.
Maantietoa.
Järvi on 0,7 kilometriä pitkä, 0,5 kilometriä leveä ja sen pinta-ala on 31 hehtaaria. Se on yksi yli kymmenen järven kokonaisuudesta, joka ympäröi Jammin () kirkonkylää. Se sijaitsee Želtšan pohjoispuolella järvien Jamskojen () ja Ostrotšenkon () välissä. Partizanskajan () kylän asutus ulottuu jo järven rantaan asti Ostrotšenkon puolelta. Asutuksen ja vesirajan väliin jää kuitenkin suoalue, joka on leveä kaikilla muilla rannoilla paitsi kaakkoisrannoilla, sillä siellä kasvaa metsä. Järven keskisyvyys on 1,9 metriä ja syvänteessä on 3,3 metriä syvää.
Luontoarvoja.
Järvessä elää ainakin hauki, särki, ahven, lahna, ruutana, kiiski, salakka, suutari, pasuri, sorva, made, säyne, törö, mutakala, rantanuoliainen ja allikkosalakka. Rapua ei ole tavattu vuoden 1969 jälkeen. Järvessä on mutapohja, mutta sen rannat ovat hiekkarantoja, jossa hiekan päälle on laskeutunut mutaa. Metsäalueen rantaan on kaatunut puiden runkoja ja suomaan rannoilla kasvaa hetteikköä ja vesikasvillisuutta. Järvellä saattaa kellua irronneita turvelauttoja.
Vesistösuhteita.
Dubno sijaitsee Želtšan valuma-alueella ja sen laskujoki Dubenka on Želtšan sivujoki. Želtša laskee Peipsijärveen, jonka alue muodostaa Narvanjoen vesistöalueen keskiosan. Peipsijärven laskujoki Narvanjoki jatkaa pohjoiseen päin ja laskee lopuksi Suomenlahteen. 
Järven valuma-alueen koko on 32,5 neliökilometriä (km² ), mikä johtuu Dudenkan 22 kilometrin pituudesta. Vähän ylempänä sijaitsee Vzgljadovon järvi, jonka valuma-alue on 27,3 km², mutta se sijaitsee Dubenkan suurimmassa sivuhaarassa, joka kiertää suuren Ljadinskij Mohin () suon vastakkaisella puolella. Dudenka tuo mukanaan paljon kiintoainetta, joka on muodostanut Dubnoon suuren suiston. Dubenka virtaa järven läpi ja yhtyy 900 metrin jälkeen Želtšaan pienen Jamokin () kulmakunnan reunalla.
Tajimi

Tajimi () on Japanin kaupunki Honshūn saarella Chūbun tai Tōkain alueella Gifun prefektuurissa. Se sijaitsee sisämaassa prefektuurin eteläosassa Tokijoen varrella. Etelässä se rajautuu Aichin prefektuuriin. Tajimissa on 109 900 asukasta (toukokuussa 2020) ja sen pinta-ala on 91,25 neliökilometriä.
Tajimi tunnetaan vanhastaan Mino-keramiikan tuotantoalueena. Erityisen tunnetuiksi Tajimissa valmistetut astiat nousivat Azuchi-Momoyama-kaudella 1500-luvun lopulla. Kaupungin kautta kulkevan rautatieyhteyden valmistumisen myötä 1900-luvun vaihteessa Tajimista kehittyi myös merkittävä keramiikan kaupan keskus. Nykyisin kaupungissa tuotetaan keraamisia laattoja ja monenlaisia erityyppisiä astioita sakekupeista länsimaistyylisiin astiastoihin. Kaupunkioikeudet Tajimi sai vuonna 1940, minkä jälkeen se on kasvanut myös yhtenä läheisen Nagoyan suurkaupunkialueen esikaupungeista. Vuonna 2006 Tajimiin liitettiin Kasaharan maaseutukaupunki.
Tajimin rakennettuun kulttuuriperintöön kuuluu Eihō-jin buddhalainen temppeli, jonka Kaisan-dō- ja Kannon-dō-hallit on valittu kansallisaarteiksi. Kaupungissa toimii muun muassa Gifun prefektuurin modernin keramiikan museo. Kokokein alue tunnetaan kauniista maisemistaan. Tajimia palvelevat JR Tōkain Chūō-päälinja ja Taita-linja.
Itä-Suomen suomalais-venäläisen koulun lukio

Itä-Suomen suomalais-venäläisen koulun lukio eli Itä-Suomen koulun lukio on suomalainen, venäjän kieltä ja kulttuuria painottava yleissivistävä lukio. Se on Lappeenrannan, Imatran ja Joensuun kaupunkien perustaman yksityisen säätiön ylläpitämä toisen asteen oppilaitos, ja tarjoaa opetusta saman säätiön ylläpitämän ja suomalaista opetussuunnitelmaa seuraavan yhtenäiskoulun Itä-Suomen koulun tavoin. Lukio toimii samoissa kaupungeissa yhteistyölukioiden rakennuksissa eli Lyseon lukion, Imatran yhteislukion ja Joensuun normaalikoulun lukion tiloissa.
Vuonna 2020 näissä kolmessa kaupungissa opiskeli yhteensä noin 140 lukiolaista.
Itä-Suomen suomalais-venäläisen koulun lukiolla on Opetus- ja kulttuuriministeriön hyväksymä erityistehtävä suomen ja venäjän kieliin ja kulttuureihin sekä niihin liittyvään yrittäjyyteen painottuvan opetuksen antamisesta.
Juuan lukio

Juuan lukio on pohjoiskarjalalaisessa Juuan kunnassa toimiva pieni yleissivistävä lukio. Lukiokoulutusta tarjotaan hakijoille joko yleislinjalla tai kuvataide- ja muotoilulinjalla. 
Vuonna 2018 lukiossa opiskeli 45 lukiolaista.
J. F. Suninen

Johan Fabian Suninen (26. elokuuta 1878 Joutseno – 18. helmikuuta 1930 Tammela) oli suomalainen Mustialan maamiesopiston lehtori ja tietokirjailija.
Sunisen vanhemmat olivat kanttori Juho Suninen ja Katarina Pöyhiä. Hän pääsi ylioppilaaksi Viipurin lyseosta 1897 ja valmistui filosofian kandidaatiksi Helsingin yliopistosta 1903 sekä agronomiksi Mustialasta 1905. Suninen toimi opettajana eri maatalousoppilaitoksissa, ja viimeksi hän oli Mustialan maamiesopiston lehtorina vuodesta 1909 alkaen.
Suninen oli naimisissa vuodesta 1911 Lydia Mathilda Nymanin kanssa.
Julkaisuja.
Nimellä "J. F. Suninen":
Kärkkä (kylä)

Kärkkä () on rekisterikylä Salossa. Kylä sijaitsee kaupungin keskustaajaman etelälaidalla Halikonlahden rannalla.
Kärkän kyläalue ulottuu Kärkänmäeltä merenrantaa pitkin etelään Isoniittuun. Kyläalueen sisään jäävät Viitanmäki ja Tampaltanmäki, joiden päällä on kruunuiksi kutsutut suuret pronssikautiset hautaröykkiöt. Kylän alueella sijaitsee osin Kärkän, Viitannummen ja Viitanlaakson kaupunginosat.
Kärkän kylä on syntynyt Kärkänmäen juuressa olleen Kärkän rälssisäterin ympärille. Kärkkä lienee perustettu 1500-luvulta ja se on myöhemmin on päätynyt Joensuun kartanon omistukseen. Kärkkään liitettiin myöskin kartanon omistuksessa ollut Fulkkila vuonna 1921, jolloin maarekisterissä kylän nimeksi tuli Kärkkä-Fulkkila, joka palautettiin muotoon Kärkkä vuonna 1961. Fulkkila oli keskiaikaisen Fulkkilan kartanon ympärille syntynyt kylä, johon kului Hakamäen torpparialue. Meren rannalla Haminalahdessa on toiminut keskiajalta uudelle ajalle satamapaikka ja laivanveistämö.
Kärkän kylärakenne on rikkoutunut 1900-luvulla. Fulkkilan tila siirtyi Viitanmäen reunalta naapurikylään Breidilään. 1900-luvun puolivälissä kylään syntyi paljon uudisasutusta ja 2000-luvun alussa Salon kaupunki perusti Viitannummen ja Viitanlaakson kaupunginosat, jotka osin sijoittuvat Kärkän alueelle.
Paraplotosus

Paraplotosus on korallimonnien (Plotosidae) heimoon kuuluva kalasuku. Siihen kuuluu kolme lajia, joita tavataan Indopasifisella merialueella:
Anna Ala-Kauhaluoma

Anna Ala-Kauhaluoma (s. 9. syyskuuta 2002 Janakkala) on suomalainen pesäpalloilija. Ala-Kauhaluoma pelaa naisten Superpesistä Manse PP:ssä. Hänen kasvattajaseuransa on Janakkalan Jana. Ala-Kauhaluoma pelaa sisäpelissä vaihtajana tai kotiuttajana ja ulkokentällä polttolinjassa. Ala-Kauhaluoma debytoi Superpesiksessä kaudella 2018 ja saavutti heti SM-hopean. Hän pelasi Itä–Länsi-ottelussa Seinäjoella vuonna 2019, Tampereella vuonna 2022. Sotkamossa vuonna 2023 ja Jyväskylässä vuonna 2024. Vuoden 2022 ottelussa Ala-Kauhaluoma oli Itä–Länsi-ottelun paras pelaaja. Hänet palkittiin ottelun parhaana pelaajana myös vuoden 2024 ottelussa. Kaudella 2024 Ala-Kauhaluoma voitti Kultaisen mailan.
Ala-Kauhaluoma on ennen kauden 2020 alkua pelannut urallaan 34 Superpesiksen runkosarjaottelua. Näissä hän on lyönyt yhden kunnarin ja 36 tavallista juoksua, tuonut 24 juoksua ja kerännyt 95 kärkilyöntiä. Ala-Kauhaluoma on pelannut yhdeksän Superpesiksen pudotuspeliottelua. Näissä hän on lyönyt yhden kunnarin ja seitsemän tavallista juoksua, tuonut kolme juoksua ja kerännyt 27 kärkilyöntiä.
Horadandia

Horadandia on seeprakaloihin (Danionidae) kuuluva yksinomaan Aasiasta tavattava kalasuku, johon luetaan seuraavat kaksi lajia:
Barilius naseeri

Barilius naseeri on seeprakalojen (Danionidae) heimoon kuuluva makean veden kalalaji. Sitä tavataan endeemisenä eli kotoperäisenä Pakistanista.
Saimaa (täsmennyssivu)

Saimaa tarkoittaa seuraavia asioita:
Polvijärven lukio

Polvijärven lukio on pohjoiskarjalalaisessa Polvijärven kunnassa toimiva pieni yleissivistävä lukio. Lukiossa työskentelee 13 opettajaa. Lukio tekee kurssiyhteistyötä Outokummun ja Juuan lukioitten kanssa. Lukiolaiset voivat sisällyttää opintoihinsa myös Karelia AMK:n ja avoimen yliopiston kursseja. 
Vuonna 2018 lukiossa opiskeli 51 lukiolaista. Polvijärven lukio on pärjännyt kohtuullisen hyvin Pohjois-Karjalan lukioiden ryhmässä esimerkiksi STT:n lukiovertailuissa (2018), joissa vertailussa tutkitaan opiskelijoiden osaamisen kehitystä lukioaikana yläkoulun päättötodistukseen nähden. 
Lukion kanssa samassa Polvijärven koulukeskuksen kiinteistössä toimivat Kirkonkylän koulu (alakoulu, A-rakennus) ja Polvijärven yläkoulu, jälkimmäinen lukion kanssa B-rakennuksessa. Naapuristosta löytyy Polvijärven kirjasto.
Outokummun lukio

Outokummun lukio on pohjoiskarjalaisessa Outokummun kaupungissa toimiva yleissivistävä lukio. 
Vuonna 2018 lukiossa opiskeli 84 lukiolaista.
Maija Koskenniemi

Anna Maria (Maija) Koskenniemi, sukunimi aik. "Forsnäs" (30. huhtikuuta 1887 Oulu – 11. elokuuta 1972 Loimaa) oli suomalainen rehtori, kirjakauppias ja suomentaja.
Maija Koskenniemen vanhemmat olivat Oulun suomalaisen yksityislyseon lehtori Anders Forsnäs (1833–1888) ja Aina Maria Hällberg (1860–1938). Hänen vanhempi veljensä oli runoilija ja akateemikko Veikko Antero Koskenniemi. Maija Koskenniemi pääsi ylioppilaaksi Oulun jatko-opistosta 1905 ja hän valmistui Helsingin yliopistosta filosofian kandidaatiksi 1913 ja filosofian maisteriksi 1914.
Maija Koskenniemi oli vuonna 1909 perustetun Loimaan yhteiskoulun ranskan, saksan ja ruotsin kielen opettajana 1914–1956, hän toimi koulun rehtorina 1951–1953 ja oli viimeksi koulun vararehtorina. Maija Koskenniemi piti myös kirjakauppaa Loimaalla yhdessä sisarensa, opettaja Inga Koskenniemen (s. 1880) kanssa.
Maurice Kottelat

Maurice Kottelat (s. 1957 Delémont, Sveitsi) on sveitsiläinen Euraasian makean veden kaloihin erikoistunut iktyologi.
Kottelat suoritti vuonna 1987 luonnontieteiden kandidaatin tutkinnon Neuchâtelin yliopistossa ja vuonna 1989 tohtorintutkinnon Amsterdamin yliopistossa. Vuonna 1980 hän hän aloitti Thaimaassa kenttätutkimuksensa Itä-Aasian ja Indonesian makean veden kaloista. Vuonna 1997 hän laati tärkeän katsauksen siikojen suvusta ("Coregonus"). Yhdessä Tan Heok Huin kanssa hän työskenteli Sumatrassa, missä he mm. löysivät yhtenä maailman pienimmistä kalalajeista pidetyn "Paedocypris progenetica" -lajin. Vuonna 2007 Kottelat julkaisi Euroopan sisävesikalaston kattavan "Handbook of European Freshwater Fishes" -teoksen yhdessä Jörg Freyhofin kanssa. Kottelat oli jo vuoteen 2006 mennessä kuvaillut yli 440 tieteelle uutta kalalajia.
Vuonna 2006 Kottelat sai Neuchâtelin yliopiston kunniatohtorin arvon. Kottelat on ollut European Ichthyological Societyn presidentti (1997–2007, 2012-) ja International Commission on Zoological Nomenclaturen komissaari (2006-). Kottelatilla ei ole enimmällä osalla urastaan ollut akateemista virkaa, vaan hän on työskennellyt freelance-taksonomina.
Costeen diskografia

Tämä artikkeli on suomalaisen laulaja-lauluntekijä Costeen diskografiasta. Hän on julkaissut kolme albumia vuosina 2019–2022. Molemmilta albumeilta on julkaistu useita singlejä, joiden lisäksi hän on julkaissut EP:n Tipan kanssa.
Musiikkivideot.
Lyriikkavideo
Mouhouksen diskografia

Suomalaisyhtye Mouhouksen diskografia.
Hopeahohtotetra

Hopeahohtotetra ("Tetragonopterus argenteus") on tetrojen (Characidae) heimoon kuuluva makeissa ja trooppisissa vesissä elävä kalalaji, jota pidetään myös akvaariossa.
Hopeahohtotetra kasvaa yleensä noin 7–8 senttimetrin mittaiseksi ja korkeintaan 11,2 senttimetrin mittaiseksi. Väriltään hopeahohtotetra on hopeanharmaa. Rinta- ja peräevä ovat kirkkaanpunaiset. Pyrstössä on musta täplä.
Hopeahohtotetraa tavataan Amazon-joen altaalta Argentiinasta, Brasiliasta, Paraguaysta, Perusta ja Uruguaysta. Se on lihansyöjä. Laji elää 22–27 asteen lämpöisissä vesissä.
Olli Antonion diskografia

Rap-artisti Olli Antonion diskografia. 
Musiikkivideot.
Olli Antonio
Negatiiviset Nuoret
Francis Day

Francis Day (2. maaliskuuta 1829 – 10. heinäkuuta 1889) oli brittiläinen luonnontieteilijä. Hän kuvasi tieteelle lukuisia kalalajeja. "Laudakia dayana"-liskolaji on nimetty hänen mukaansa.
Sanna Kannisto

Sanna Kannisto (s. 1974 Hämeenlinna) on suomalainen valokuvataiteilija, joka asuu ja työskentelee Helsingissä. Kanniston teokset kuvaavat luonnon lajien monimuotoisuutta: eläin-, kasvi- ja maisema-aiheita. Kannisto on kiinnostunut ihmisen halusta hallita luontoa sekä tutkia ja kerätä tietoa. Hän näkee myös itsensä eräänlaisena keräilijänä, joka liittää lajin toisensa jälkeen omaan kokoelmaansa. Ekologiset kysymykset, kuten lintujen ja hyönteisten määrän väheneminen, ovat taiteilijalle tärkeitä aiheita.
Taiteilijan kehittämä kuvausmenetelmä, luontoon pystytettävä kenttästudio, toimii usein näyttämönä hänen omaleimaisille kuvilleen. Kuvissa yhdistyvät lavastetun kuvan traditio, tieteellisen visualisoinnin keinot sekä asetelmien pitkät perinteet kuvataiteessa.
Kannisto on työskennellyt yli 20 vuotta kestäneen uransa aikana lukuisilla Etelä-Amerikan sademetsien tutkimusasemilla, Venäjän Baikalilla, Italiassa Ponzan saarella sekä viime vuosina Hangossa, Helsingin lintutieteellisen yhdistyksen ylläpitämällä lintuasemalla. Kannisto työskentelee tiiviissä yhteistyössä luonnontutkijoiden kanssa.
Kannisto on pitänyt vuodesta 1997 lähtien lukuisia yksityis- ja ryhmänäyttelyitä Euroopassa, Pohjois- ja Etelä-Amerikassa sekä Aasiassa. Vuonna 2015 Sanna Kannisto sai Valokuvataiteen valtionpalkinnon ja vuonna 2017 viisivuotisen valokuvataiteen taiteilija-apurahan.
Emilia Vesa

Emilia Vesa (s. 3. tammikuuta 2001 Helsinki) on suomalainen jääkiekkoilija, pelipaikaltaan hyökkääjä. Hän edustaa Svenska damhockeyliganissa pelaavaa Frölundaa. Hän laukoo oikealta.
Ura.
Seuraura.
Vesa on Helsingin Jääkiekkoklubin kasvatti. Hän siirtyi kaudeksi 2016–2017 silloisessa naisten SM-sarjassa pelaavan Team Kuortaneen riveihin. Tulokaskaudella Vesa jakoi joukkueensa sisäisen pistepörssin viidennen sijan Kiia Nousiaisen kanssa tehopistein 6+11=17. Seuraavalla kaudella hän oli joukkueen pistepörssissä seitsemäs tehopistein 5+13=18. Kuortane saavutti tuolla kaudella pronssia.
Kaudella 2018–2019 Vesa valittiin joukkueensa varakapteeniksi. Hän sijoittui joukkueen sisäisen pistepörssin kuudenneksi tehopistein 6+15=21. Hänet valittiin Naisten Liigan kuukauden pelaajaksi joulukuussa 2018.
Vesa valittiin kaudeksi 2019–2020 Team Kuortaneen kapteeniksi ja hän sijoittui joukkueen sisäisen pistepörssin kolmanneksi pistein 9+23=32 ja jakoi syöttöpörssin toisen sijan Sanni Rantalan kanssa.
Vesa siirtyi kaudeksi 2020–2021 Kiekko-Espoon riveihin. Hän oli runkosarjassa joukkueensa kolmanneksi paras pistenainen tehopistein 15+14=29, ja voitti sarjan plus/miinus-tilaston. Hänet valittiin myös helmikuun kuukauden pelaajaksi. Pudotuspeleissä hän teki neljä ja syötti viisi maalia Kiekko-Espoon voittaessa mestaruuden. Seuraavalla kaudella hän teki runkosarjassa 15 ottelussa 11 maalia ja antoi 11 maalisyöttöä. Pudotuspelien 12 ottelussa hänen tehopisteensä olivat 3+7=10 Kiekko-Espoon voittaessa mestaruuden.
Vesa pelasi kauden 2022–2023 HIFK:ssa. Hän teki 28 runkosarjaottelussa 22 maalia ja antoi 31 maalisyöttöä. Yhdeksässä pudotuspeliottelussa hän viimeisteli seitsemän ja syötti 12 maalia. Hän teki eniten ylivoimamaaleja sekä runkosarjassa että pudotuspeleissä. Hän voitti Suomen-mestaruuden kolmannella peräkkäisellä kaudella.
Vesa on edustanut kaudesta 2023–2024 lähtien Svenska damhockeyliganissa pelaavaa Frölundaa. Tulokaskaudellaan hän teki 32 runkosarjaottelussa kuusi maalia ja antoi 17 maalisyöttöä. Pudotuspelien kahdeksassa ottelussa hän syötti yhden maalin.
Maajoukkueura.
Vesa on pelannut 48 tyttöjen maaottelua. Hänellä on alle 18-vuotiaiden MM-pronssi vuodelta 2019, ja hän pelasi ikäluokan MM-kilpailuissa myös 2017 ja 2018. Ensimmäisen naisten maaottelunsa hän pelasi kaudella 2018–2019. Hän pelasi kuusi ottelua Suomen pronssijoukkueessa MM-kilpailuissa 2021 sekä seitsemän ottelua Suomen saadessa pronssia Pekingin olympialaisissa 2022, MM-kilpailuissa 2024 ja MM-kilpailuissa 2025. Näissä kisoissa hän ei ole tehnyt maaleja, ja vain vuoden 2025 turnauksessa hän sai yhden syöttöpisteen. Hän pelasi MM-kilpailuissa myös 2022 (ilman tehopisteitä) ja 2023 (viisi maalia ja yksi syöttö). Kaikkiaan hän on pelannut 102 naisten maaottelua tehopistein 19+6=25 (tilanne 25.4.2024).
Nurmeksen lukio

Nurmeksen lukio on Pohjois-Karjalassa, Nurmeksen kaupungissa toimiva, sekä nuorille että aikuisopiskelijoille opetusta antava yleissivistävä lukio. 
Se tarjoaa lukiolaisille myös avoimen yliopiston kursseja yhteistyössä Pohjois-Karjalan koulutuskuntayhtymän ylläpitämän Riveria-oppilaitoksen kanssa.
Vuonna 2018 Nurmeksen lukiossa opiskeli 114 lukiolaista.